În primele trei luni ale anului, la nivel național, s-au finalizat 10.273 locuințe, cu 189 în plus față de aceeași perioadă din anul anterior . 5.717 locuințe, reprezentând 56% din totalul locuințelor terminate au fost construite în mediul urban, conform datelor INS.

E posibil, dacă ne ghidăm după datele din primul trimestru, ca anul acesta să asistăm la al șaselea an consecutiv de creștere a numărului de locuințe finalizate la nivel național. Anul trecut s-au terminat la nivel național 53.347 locuințe , cu peste o mie mai mult decât în anul anterior (52.206 în anul 2016). Totuși, deși din 2013 încoace numărul locuințelor finalizate a crescut de la an la an, suntem încă departe de anii 2008 și 2009, când s-au finalizat 67.255, respectiv 62.520 locuințe la nivel național.





Cum arată topul județelor după numărul de locuințe finalizate în primul trimestru al anului curent?





Clujul e județul unde s-au finalizat cele mai multe locuințe în primul trimestru al anului (1.592 locuințe - vezi tabelul din imagine), creșterea față de aceeași perioadă din 2017 fiind de 42% . Dacă asistăm la o nouă bulă imobiliară, atunci sigur aceasta se va sparge în Cluj.

O creștere și mai spectaculoasă ( 110% ) a numărului de locuințe finalizate în primele trei luni ale anului față de aceeași perioadă a anului trecut s-a înregistrat și în județul Timiș, județ aflat pe locul secund în acest top. În Timiș, în primele trei luni ale anului curent s-au finalizat 1.077 locuințe, mai mult decât dublul numărului de locuințe terminate în aceeași perioadă a anului trecut (514 locuințe - vezi tabelul din imagine).

Locul trei e ocupat de județul Ilfov, cu un număr de 993 locuințe finalizate în primele trei luni ale anului, în scădere cu 13% față de numărul de locuințe finalizate în primul trimestru al anului trecut (1.144 locuințe).





După cele trei județe, în top, pe locul patru, urmează capitala ( 660 locuințe terminate ), cu o creștere semnificativă ( 66% ) față de numărul de locuințe finalizate în primul trimestru din 2017 (398 locuințe - vezi tabelul din imagine). Locul cinci e ocupat de județul Constanța ( 563 locuințe ), în scădere semnificativă ( 28% ) față de cifra aferentă primului trimestru din 2017 (782 locuințe - vezi tabelul din imagine).





Cele mai puține locuințe s-au finalizat în primul trimestru al anului în județele Călărași (43 locuințe), Covasna (27 locuințe), Tulcea (21 locuințe), Teleorman (21 locuințe) și Caraș-Severin (17 locuințe).





Datele INS ne arată că ritmul de creștere al locuințelor finalizate s-a accelerat în Cluj, Timișoara și capitală și a încetinit în județe precum Ilfov, Constanța și Iași. Nu putem vorbi de o nouă bulă imobiliară la nivel național , avansul numărului de locuințe terminate în primul trimestru al anului față de aceeași perioadă a anului trecut fiind destul de modest ( 1,9% ). Totuși, creșterile impresionante din Cluj și Timiș pot semnala dezvoltarea unor bule imobiliare locale .



